郡庭一作伯惜牡丹 唐 徐夤
肠断东风落牡丹,为祥为瑞久留难。
青春不驻堪垂泪,红艳已空犹倚栏。
积藓下销香蕊尽,晴阳高照露华干。
明年万叶千枝长,倍发芳菲借客看。
牡丹 唐 徐凝 七绝
何人不爱牡丹花,占断城中好物华。
疑是洛川神女作,千娇万态破朝霞。
牡丹 唐 张又新 七绝
牡丹一朵值千金,将谓从来色最深。
今日满栏开似雪,一生辜负看花心。
牡丹 唐 王睿
牡丹妖艳乱人心,一国如狂不惜金。
曷若东园桃与李,果成无语自成阴。
赏牡丹 唐 七绝 刘禹锡
庭前芍药妖无格,池上芙蕖净少情。
唯有牡丹真国色,花开时节动京城。